钦定古今图书集成/理学汇编/学行典/第241卷 > 王端
## 钦定古今图书集成/理学汇编/学行典/第241卷 > 王端

按《云闲逸事志》：“王端，字汝善，华亭人。永乐丁酉乡荐宣德丁未会试副榜。初任浙江淳安教谕，遇商文毅
公时幼而微，公曰：‘此千里驹也’。遂进而教之，与其子
雚同窗，衣食供御与雚等。会朝廷诏下简阅，公白当
道，去其材之无成者，以辂等足其数。后辂发解，公尚
在淳安也。及登枢要，公作故人矣。辂衔恩立碑于家”，
又奉入淳安名宦祠。后辂致政归，欲绕道拜墓，郡邑
虑扰，费令其子雚止之，遂请遗像拜祀嘉兴官舍，因
题像赞曰：“碧梧翠竹，寒玉冰壶，貌与心同，言与行符。
望隆山斗，教严范模。清德正学，卓哉师儒。”古人报师
之厚如此。始公谢事归，即筑室墓傍居焉。适有应代
巡者，亦淳安门生也，感公之深，亲至丙舍拜候起居，
意公有所请托，以为报效地。叩之再三，公正色终无
以告，第云：“今值岁荒，民不堪命，得与免税，是惠及一
郡，老夫获赐多矣。”应叹息受教，遂请于朝。是岁田粮
尽行蠲免。郡粮里以礼馈谢，悉却之。强之再，各受
一鹅。顷之，墓田三亩，放鹅盈白，至今名其地曰放鹅
庄。王氏子孙蕃衍，科第不绝，皆公之遗泽也。